CELEX: 32022D0886
Language: hu
Date: 2022-05-16 00:00:00
Title: A Tanács (EU) 2022/886 határozata (2022. május 16.) az egyrészről az Európai Unió, másrészről a Feröer szigetek kormánya közötti, a Feröer szigetek uniós programokban való részvételéről szóló megállapodásnak az Unió nevében történő aláírásáról és az ideiglenes alkalmazásáról

2022.6.7.   
               
               
                  HU
               
               
                  Az Európai Unió Hivatalos Lapja
               
               
                  L 154/1
               
            
         A TANÁCS (EU) 2022/886 HATÁROZATA
         (2022. május 16.)
         az egyrészről az Európai Unió, másrészről a Feröer szigetek kormánya közötti, a Feröer szigetek uniós programokban való részvételéről szóló megállapodásnak az Unió nevében történő aláírásáról és az ideiglenes alkalmazásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 186. és 212. cikkére, összefüggésben annak 218. cikke (5) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A Feröer szigetek 2020. május 14-én levélben fejezte ki, hogy társulni kíván az (EU) 2021/695 európai parlamenti és tanácsi rendelettel (1) létrehozott, a Horizont Európa kutatási és innovációs keretprogramhoz (2021–2027)(a továbbiakban: a Horizont Európa program).
                  
               
                     (2)
                  
                  
                     A Tanács 2021. július 13-án felhatalmazást adott az Unió és a Feröer szigetek közötti, a Feröer szigetek uniós programokban való részvételére vonatkozó általános elvekről, valamint a Feröer szigeteknek a Horizont Európa programhoz való társulásáról szóló megállapodás megkötésére irányuló tárgyalásoknak az Unió nevében való megkezdéséről.
                  
               
                     (3)
                  
                  
                     A tárgyalások lezárultak, és az egyrészről az Európai Unió, másrészről a Feröer szigetek közötti, a Feröer szigetek uniós programokban való részvételéről szóló megállapodást (a továbbiakban: a megállapodás) 2021. október 8-án parafálták.
                  
               
                     (4)
                  
                  
                     A megállapodás céljai az Unió és a Feröer szigetek közötti együttműködés tartós keretének létrehozása, valamint a Feröer szigetek azon uniós programokban való részvételére vonatkozó feltételek meghatározása, amelyek a megállapodásban meghatározottak szerinti, uniós programokat létrehozó alap-jogiaktusokkal összhangban nyitva állnak a részvétele előtt. A megállapodás értelmében az Unió az Európai Unió működéséről szóló szerződés 212. cikkének megfelelően együttműködési intézkedéseket fog végrehajtani a Feröer szigetekkel. A megállapodás 3. cikke értelmében a Feröer szigetek uniós programokban vagy tevékenységekben való részvételére vonatkozó egyedi feltételek meghatározásához jegyzőkönyvek elfogadása szükséges.
                  
               
                     (5)
                  
                  
                     A Tanács felhatalmazásával összhangban a Feröer szigeteknek a Horizont Európa kutatási és innovációs keretprogramhoz (2021-2027) való társulásáról szóló jegyzőkönyv megtárgyalására a megállapodásra irányuló tárgyalásokkal párhuzamosan került sor, és a jegyzőkönyv a megállapodás 15. cikkének (9) bekezdése értelmében a megállapodás elválaszthatatlan részét képezi.
                  
               
                     (6)
                  
                  
                     A Feröer szigetek teljesíti az (EU) 2021/695 rendelet 16. cikke (1) bekezdésének d) pontjában foglalt feltételeket.
                  
               
                     (7)
                  
                  
                     A megállapodás megfelel az (EU) 2021/695 rendelet 16. cikke (2) bekezdésének, amely előírja, hogy harmadik országoknak a Horizont Európa programhoz való, az említett rendelet 16. cikke (1) bekezdésének d) pontja szerinti társulásának összhangban kell lennie egy olyan megállapodásban megállapított feltételekkel, amely kiterjed az adott ország vagy terület bármely uniós programban való részvételére, feltéve, hogy: a megállapodás méltányos egyensúlyt biztosít az uniós programokban részt vevő harmadik ország hozzájárulásai és a neki biztosított juttatások tekintetében; meghatározza az uniós programokban való részvétel feltételeit, beleértve az egyedi programokhoz való pénzügyi hozzájárulások és azok igazgatási költségeinek kiszámítását; nem ruház a harmadik országra döntéshozatali jogkört az uniós programra vonatkozóan; és garantálja az Uniónak a hatékony és eredményes pénzgazdálkodás biztosításához és a pénzügyi érdekeinek védelméhez való jogát.
                  
               
                     (8)
                  
                  
                     A megállapodást – figyelemmel annak későbbi megkötésére – az Unió nevében alá kell írni.
                  
               
                     (9)
                  
                  
                     Az Unió és a Feröer szigetek között a kutatás, a technológiafejlesztés és az innováció területén való folyamatos együttműködés biztosítása, valamint annak lehetővé tétele érdekében, hogy a Feröer szigetek a Horizont Európa program kezdetétől részt tudjon venni az említett programban, a megállapodást visszamenőleges hatállyal 2021. január 1-jétől a hatálybalépéséhez szükséges eljárások befejezéséig ideiglenesen alkalmazni kell,
                  
               ELFOGADTA EZT A HATÁROZATOT:
         
            1. cikk
            Az egyrészről az Európai Unió, másrészről a Feröer szigetek kormánya közötti, a Feröer szigetek uniós programokban való részvételéről szóló megállapodásnak (a továbbiakban: a megállapodás) az Unió nevében történő aláírására a Tanács felhatalmazást ad, figyelemmel az említett megállapodás megkötésére (2).
         
         
            2. cikk
            A Tanács elnöke felhatalmazást kap, hogy kijelölje a megállapodásnak az Unió nevében történő aláírására jogosult személy(eke)t.
         
         
            3. cikk
            
               (1)   A megállapodást a hatálybalépéséhez szükséges eljárások befejezéséig annak 15. cikke (2) bekezdésének megfelelően ideiglenesen alkalmazni kell.
            
            
               (2)   A megállapodást 2021. január 1-től annak 15. cikke (1) bekezdésének megfelelően alkalmazni kell.
            
         
         
            4. cikk
            A megállapodás 15. cikkének (2) bekezdésében előírt értesítést az Unió nevében a Tanács elnöke teszi meg.
         
         
            5. cikk
            Ez a határozat az elfogadásának napján lép hatályba.
         
         
            Kelt Brüsszelben, 2022. május 16-án.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  Az Európai Parlament és a Tanács (EU) 2021/695 rendelete (2021. április 28.) a Horizont Európa kutatási és innovációs keretprogram létrehozásáról, valamint részvételi és terjesztési szabályainak megállapításáról, továbbá az 1290/2013/EU és az 1291/2013/EU rendelet hatályon kívül helyezéséről (HL L 170., 2021.5.12., 1. o.).
         
            (2)  Lásd e Hivatalos Lap 4. oldalát.